Also agfange hett eigentlich alles scho einigi Johr vor dr Gründig vo euserer Guggemuusig. Nachdäm nämmlich die Meischte vo de Iniziante vo dr Agfrässeni-Clique z Basel ihri Lehr gmacht hei, isch me o i dr Freiziit hüffig zämmeghoggt und hett mänggs zämme ungernoh. So si mer  natürlich o zämme a d Fasnacht. Vom Schmutzige Donnschtig ewäg hei mer s Dornegg, s Schwarzbuebeland und natürlich o s Laufetal heigsuecht. Z Laufe sälber isch i sällere Ziit (Afangs bis Mitti Sächzgerjohre) nimm viil Betriib gsi. Die legendäre grosse Umzüg si am verschwinde gsi und gli emool isch numme no d Pfluderi-Fäger-Clique uf dr Gass gsi. Si hei e mänggs Johr vor leerem Schtedtli pfiffe und trummelet. Mir Kolleege si nach wie vor alls wilde Huffe ungerwägs gsi...